text: Lav dine egen mave-operation
  23 april 2010 kl. 09.59
  Sydvestjysk Sygehus i Esbjerg har i dag en sjælden oplevelse på tapetet. Forsøg dig som kirurg!
  Ganske vist ikke på et rigtigt menneske, men på en dukke, der er lavet til optræning af nye kirurger.
  Sydvestjysk Sygehus er med i Forskningens Døgn, og derfor er den særlige operative oplevelse blevet mulig. Børn og voksne kan se, hvad der foregår på sygehuset, og selv prøve at være med. 
  For eksempel er det muligt at "operere en mave" med kikkert-udstyr. Det er også muligt at få lov til at sy et sår eller test, hvor lang tarmen er.
  Lægerne vil også forklare, hvordan de laver undersøgelser af mave, tarme og luftveje, og der er mulighed for at samle en menneskekrop - hvis man ellers kan finde ud af, hvor de forskellige organer skal placeres.
  
  Mange virksomheder
  Forskningens Døgn er en årligt tilbagevendende begivenhed, hvor institutioner og virksomheder har mulighed for at vise,hvad de arbejder med. 
  Mange institutioner er med. Udover Sydvestjysk Sygehus er det Sydenergi, museerne, pædagoguddannelsen, forskellige faggrupper i sundhedssektoren, Mærsk olie og naturgas, universiteterne og musikkonservatoriet i Esbjerg.
  